### NN 66/2025 (8.4.2025.), Naredba o mjerama sprječavanja pojave i ranog otkrivanja slinavke i šapa te kuge malih preživača u Republici Hrvatskoj

MINISTARSTVO POLJOPRIVREDE, ŠUMARSTVA I RIBARSTVA

854

Na temelju članka 7. stavka 6. Zakona o zdravlju životinja (»Narodne novine«, br. 152/22 i 154/22), ministar poljoprivrede, šumarstva i ribarstva donosi

NAREDBU

O MJERAMA SPRJEČAVANJA POJAVE I RANOG OTKRIVANJA SLINAVKE I ŠAPA TE KUGE MALIH PREŽIVAČA U REPUBLICI HRVATSKOJ

Naređene mjere

Članak 1.

(1) Radi sprječavanja unosa slinavke i šapa na područje Republike Hrvatske i dok traje opasnost, privremeno se zabranjuje unos:

– živih prijemljivih životinja koje su držane na području država Mađarske i Slovačke od 1. ožujka 2025. godine

– zametnih proizvoda dobivenih nakon 1. ožujka 2025. godine od prijemljivih životinja držanih na području država Mađarske i Slovačke

– sljedećih proizvoda dobivenih od prijemljivih životinja koje su držane na području država Mađarske i Slovačke od 1. ožujka 2025. godine: svježe meso, jestivi nusproizvodi klanja, proizvodi od mesa i ovici, sirovo mlijeko i kolostrum, nusproizvodi životinjskog podrijetla koji nisu namijenjeni za prehranu ljudi uključujući kožu, vunu, čekinje, sirutku, stajski gnoj i gnojevku te lovački trofeji

– krmiva biljnog podrijetla i slame podrijetlom iz Mađarske i Slovačke.

(2) Dozvoljen je unos proizvoda životinjskog podrijetla dobivenih od životinja iz stavka 1. podstavka 1. ovog članka, ukoliko su isti podvrgnuti postupku prerade u skladu s Prilogom VII. Delegirane uredbe (EU) 2020/687.

(3) Dozvoljen je unos krmiva biljnog podrijetla i slame iz stavka 1. podstavka 4. ovoga članka, ukoliko su isti podvrgnuti postupku prerade u skladu s Prilogom VIII. Delegirane uredbe (EU) 2020/687.

Članak 2.

Ulazak cestovnih vozila za prijevoz prijemljivih životinja ili njihovih proizvoda, a koja su bila u provozu kroz države Mađarsku i Slovačku, dozvoljen je isključivo nakon dezinfekcije provedene prije ulaska u Republiku Hrvatsku, o čemu moraju posjedovati službenu potvrdu te istu predočiti na zahtjev službenih osoba.

Članak 3.

Prijemljive životinje iz pošiljaka podrijetlom iz država Mađarske i Slovačke upućenih prije stupanja na snagu zabrane iz članka 1. ove Naredbe, obvezno podliježu dokumentacijskom, identifikacijskom i fizičkom pregledu na odredištu od strane ovlaštenog veterinara nadležnog delegiranog tijela, a za objekte odredišta, osim odobrenih objekata za klanje, određuje se minimalno razdoblje praćenja od 21 dan.

Članak 4.

Radi sprječavanja pojave slinavke i šapa i kuge malih preživača i njihovog ranog otkrivanja, na cijelom području Republike Hrvatske naređuju se sljedeće privremene mjere:

1. subjekti koji drže prijemljive životinje vrsta govedo, ovca, koza i svinja (u daljnjem tekstu: prijemljive životinje) dužni su prijaviti ovlaštenom veterinaru nadležne veterinarske organizacije svaku pojavu znakova bolesti, uginuća i pobačaja, izolirati bolesnu ili uginulu životinju te poduzeti sve druge potrebne mjere u svrhu sprječavanja širenja bolesti na ostale životinje i objekte

2. pri svakom pregledu prijemljivih životinja koje pokazuju znakove bolesti koje upućuju na slinavku i šap ili kugu malih preživača, a radi isključivanja istih, ovlašteni veterinar nadležne veterinarske organizacije dužan je provesti detaljan klinički pregled s termometriranjem, uključujući i preglede sluznica usta i nosa, međupapčanog prostora, kada je primjenjivo i vimena, uzeti odgovarajuće uzorke i prijaviti sumnju na bolest

3. osim kliničkog pregleda i uzorkovanja bolesne životinje iz točke 2. ovoga članka, na objektu je potrebno pregledati i uzorkovati određeni broj naizgled zdravih prijemljivih životinja određen prema tablici prevalencije za 10 % prevalenciju; naizgled zdrave prijemljive životinje odabiru se nasumično na način da se ravnomjerno odaberu sve kategorije životinja iz svih nastambi ili boksova na objektu

4. prijemljive životinje iz pošiljaka podrijetlom iz država članica Europske unije (u daljnjem tekstu: EU) u kojima je nakon 1. siječnja 2025. godine potvrđena kuga malih preživača obvezno podliježu dokumentacijskom, identifikacijskom i fizičkom pregledu na odredištu od strane ovlaštenog veterinara nadležnog delegiranog tijela, a za objekte odredišta, osim odobrenih objekata za klanje, određuje se minimalno razdoblje praćenja od 21 dan

5. razdoblje praćenja od 21 dan ne određuje se na objektima na koje su dopremljene prijemljive životinje iz država članica EU kojima je vraćen status države slobodne od predmetnih bolesti od strane Svjetske organizacije za zdravlje životinja (WOAH), kako je zadnje dostupno na poveznicama: https://www.woah.org/en/disease/foot-and-mouth-disease/#ui-id-2 i https://www.woah.org/en/disease/peste-des-petits-ruminants/#ui-id-5

6. iznimno od točke 4. ovoga članka, ako je odredišni objekt u Republici Hrvatskoj odobreni objekt za operacije okupljanja papkara iz kojeg se prijemljive životinje otpremaju na druge objekte za držanje životinja u Republici Hrvatskoj, razdoblje praćenja od 21 dan provodi se na tim odredišnim objektima za držanje životinja

7. ovlašteni veterinar nadležnog delegiranog tijela dužan je provesti pregled odmah po dopremi, a najkasnije sljedećeg dana od dopreme, te podatke o provedenom pregledu upisati u treći dio TRACES certifikata kao i obavijestiti nadležnog veterinarskog inspektora i Središnji ured Državnog inspektorata na adresu e-pošte: veterinarstvo@dirh.hr elektroničkim putem na obrascu iz Priloga ove Naredbe

8. ako pregledom nisu uočene nesukladnosti po pitanju certifikata i odnosne pošiljke, nadležni veterinarski inspektor u bazi podataka VETIs unosi podatak o zabrani premještanja svih prijemljivih životinja na objektu u trajanju od 21 dan uz naznaku »Naredba – bolest kategorije A«, osim za objekte iz točke 5. ovoga članka

9. trajanje razdoblja praćenja nadležni veterinarski inspektor dužan je produžiti u svim slučajevima sumnje na bolest

10. ako ovlašteni veterinar nadležnog delegiranog tijela tijekom pregleda uoči nesukladnosti dužan je o tome odmah obavijestiti nadležnog veterinarskog inspektora, u svrhu žurnog nadzora odredišnog objekta

11. ovisno o rezultatima pregleda iz točke 4. ovoga članka, u slučajevima sumnje na bolest iz točaka 2. i 9. ovoga članka te nadzora provedenog u skladu s točkom 10. ovoga članka, nadležni veterinarski inspektor donosi odluku o daljnjem postupanju, provedbi kliničkog pregleda, laboratorijskog pretraživanja, trajanju razdoblja praćenja te poduzimanju drugih mjera u svrhu sprječavanja širenja slinavke i šapa i kuge malih preživača, o čemu obavještava Središnji ured Državnog inspektorata elektronskim putem na adresu e-pošte: veterinarstvo@dirh.hr

12. izdavanje svjedodžbe o zdravstvenom stanju za prijemljive životinje na objektima na kojima je uvedena zabrana premještanja iz točke 8. ovoga članka moguće je tek nakon zadovoljavajućeg kliničkog pregleda provedenog na broju prijemljivih životinja određenom prema tablici prevalencije za 10 % prevalenciju od strane ovlaštenog veterinara nadležne veterinarske organizacije, najranije na posljednji dan zabrane premještanja

13. izdavanje svjedodžbe o zdravstvenom stanju, za prijemljive životinje na objektima na kojima je nadležni veterinarski inspektor odredio provođenje mjera u skladu s točkom 11. ovoga članka, provodi se po odobrenju nadležnog veterinarskog inspektora

14. ovlašteni veterinari obvezni su svaki klinički pregled evidentirati u aplikaciji VETIs

15. lovoovlaštenici su obvezni osigurati da se o svakoj pronađenoj uginuloj ili odstrijeljenoj bolesnoj divljoj životinji iz porodice papkara obavijesti ovlaštena veterinarska organizacija, u svrhu uzorkovanja i laboratorijskog pretraživanja na slinavku i šap i/ili kugu malih preživača

16. provoz pošiljaka prijemljivih životinja s krajnjim odredištem u Republici Hrvatskoj moguć je samo kroz područja slobodna od slinavke i šapa i/ili kuge malih preživača, u skladu s nacionalnim mjerama uvedenim u odnosnim državama članicama EU.

Troškovi

Članak 5.

Troškovi provedbe mjera određenih ovom Naredbom podmiruju se iz državnog proračuna, osim troškova dokumentacijskog, identifikacijskog i fizičkog pregleda iz članka 3. i članka 4. točke 4. ove Naredbe, koji se podmiruju u skladu s Pravilnikom o pristojbama i naknadama za financiranje provedbe službenih kontrola i drugih službenih aktivnosti (»Narodne novine«, br. 123/22, 38/23, 107/24 i 128/24).

Inspekcijski nadzor

Članak 6.

(1) Nadzor nad provedbom mjera određenih ovom Naredbom provode nadležni inspektori Državnog inspektorata.

(2) O rezultatima nadzora nad provedbom mjera određenih ovom Naredbom te utvrđenim nesukladnostima, Državni inspektorat dostavlja Upravi za veterinarstvo i sigurnost hrane Ministarstva poljoprivrede, šumarstva i ribarstva:

– mjesečna izvješća, najkasnije do kraja tekućeg mjeseca za prethodni mjesec

– godišnje izvješće, najkasnije do kraja veljače tekuće godine za prethodnu godinu.

Prilog

Članak 7.

Obrazac iz članka 4. točke 7. ove Naredbe tiskan je u Prilogu ove Naredbe i čini njezin sastavni dio.

Izmjena naređenih mjera i njihova primjena
 u prijelaznom razdoblju

Članak 8.

(1) Mjere određene ovom Naredbom podliježu izmjeni ovisno o procijenjenom riziku te ostaju na snazi sve dok traje opasnost od unosa virusa slinavke i šapa i kuge malih preživača na područje Republike Hrvatske.

(2) Na objektima na kojima su zabrane premještanja uvedene sukladno Naredbi o mjerama sprječavanja pojave i ranog otkrivanja slinavke i šapa i kuge malih preživača u Republici Hrvatskoj (»Narodne novine«, br. 58/25) te u slučaju pošiljaka prijemljivih životinja upućenih prije stupanja na snagu ove Naredbe razdoblje praćenja iz članka 4. ove Naredbe je 21 dan računajući od dana dopreme posljednje pošiljke na odnosni objekt.

Članak 9.

Danom stupanja na snagu ove Naredbe prestaje važiti Naredba o mjerama sprječavanja pojave i ranog otkrivanja slinavke i šapa i kuge malih preživača u Republici Hrvatskoj (»Narodne novine«, br. 58/25).

Stupanje na snagu

Članak 10.

Ova Naredba stupa na snagu danom objave u »Narodnim novinama«.

Klasa: 011-01/25-01/26
 Urbroj: 525-09/557-25-4
 Zagreb, 7. travnja 2025.

Potpredsjednik Vlade
 i ministar
 David Vlajčić, v. r.

PRILOG

Obrazac o provedenom dokumentacijskom, identifikacijskom i fizičkom pregledu pošiljke prijemljivih životinja

|  |  |
| --- | --- |
| Referentni broj certifikata: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Jedinstveni registracijski broj odredišnog objekta: \_\_\_\_\_\_\_\_\_\_\_\_\_\_  Datum prispijeća pošiljke (dopreme): \_\_\_\_\_\_\_\_\_\_\_\_\_\_\_\_\_\_\_\_\_\_  Broj, vrsta i kategorija životinja: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Datum pregleda: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Rezultat pregleda (zaokružiti): | |
| SUKLADNO | NESUKLADNO\* |
| \*Opisati utvrđene nesukladnosti: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Jedinstveni registracijski broj daljnjih odredišnih objekata (članak 4. točka 6. Naredbe):  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Ime i prezime nadležnog ovlaštenog veterinara delegiranog tijela koji je proveo pregled:  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Naziv delegiranog tijela:  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Potpis i pečat | |